Foon met prent van ‘The Hulk’ red man se leweDie skerm het met die trefslag gekraak. (Foto: Pedro Carvalho/Twitter) ŉ Brasiliaanse man is verlede week gered nadat sy selfoon, met ŉ omhulsel wat een van Marvel se geliefde superhelde vertoon, ŉ koeël tydens ŉ rooftog laat wegskram het. Die man se dokter, Pedro Carvalho, het ŉ foto op sosiale media gedeel van die koeël-deurtrekte selfoon, met ŉ omhulsel waarop The Hulk pronk. Die foto’s wys hoe die selfoon se skerm met die trefslag van die koeël gekraak het. “ŉ Pasiënt is by ongevalle opgeneem ná ŉ gewapende rooftog waartydens sy selfoon die koeël laat wegskram het!!!” het ŉ verbaasde Carvalho geskryf. Die slagoffer is Donderdag deur ŉ onbekende aantal verdagtes in Petrolina in die Brasiliaanse deelstaat Pernambuco aangekeer, het New York Post berig. Die verdagtes het na bewering die man probeer beroof en hom geskiet voordat hulle te voet gevlug het. Die man is kort ná die voorval na ŉ plaaslike hospitaal geneem, waar dit aan die lig gekom het dat die koeël hom net skrams getref het. Volgens Carvalho het die koeël net die man se heup geskaaf voordat dit van sy Motorola-slimfoon gebons het. Afgesien daarvan dat die pasiënt erg ontsteld is ná die voorval, het hy slegs ŉ klein kneusplek. Hy is enkele minute nadat hy by die hospitaal afgelaai is, weer ontslaan. Nog geen verdagtes is in verband met die rooftog in hegtenis geneem nie en dis onduidelik of owerhede die saak ondersoek.